**Tema 2. Fenomenul învățării academice: dimensiuni operaționale și implicații practice.**

*Abilități ale studentului:*

1. *conștientizează particularitățile fenomenului învățării în mediul academic;*
2. *identifică factorii învățării și valoarea acestora pentru propria învățare;*
3. *diferențiază variatele mecanisme ale învățării;*
4. *cunoaște și compară tipurile de cunoștințe și tipurile de învățare;.*
5. *analizează propriul comportament de învățare din perspectiva tipului de învățare individual.*

Învățarea este un proces complex prin care individul dobândește, modifică și consolidează cunoștințe, atitudini, valori și abilități, influențându-i comportamentul pe termen lung. În domeniul psihologiei, învățarea este definită ca o schimbare relativ permanentă în comportament sau capacitatea de comportament, ce apare ca urmare a experienței. În educație, învățarea presupune un proces intenționat, orientat spre dezvoltarea competențelor necesare pentru performanța academică și integrarea socială.

Învățarea în mediul academic are câteva caracteristici specifice care o diferențiază de alte forme de învățare. În primul rând, implică un nivel ridicat de autonomie din partea studentului, care trebuie să-și gestioneze timpul și resursele pentru a acumula și a integra cunoștințe complexe. De asemenea, învățarea academică presupune responsabilitate personală crescută, deoarece succesul depinde în mare măsură de motivația și efortul individual. Fenomenul este caracterizat de o structură riguroasă, cu obiective clar definite și evaluări regulate care măsoară progresul. Totodată, mediul academic stimulează dezvoltarea gândirii critice și a capacității de a face conexiuni interdisciplinare, pregătind studentul pentru cerințele profesionale. Conștientizarea acestor particularități ajută la adoptarea unor strategii eficiente de învățare și la integrarea armonioasă în viața universitară.

Caracteristici distinctive ale învățării în mediul universitar

| Caracteristică | Explicații detaliate |
| --- | --- |
| Autonomia învățării | Studenții sunt responsabili pentru organizarea propriului proces de învățare. Se așteaptă dezvoltarea abilităților de autoevaluare și autoreglare. |
| Interdisciplinaritatea | Învață să integreze cunoștințe din mai multe domenii și să le aplice în contexte variate. |
| Orientarea spre aplicare | Cunoștințele trebuie să fie aplicate în situații practice, cercetare, proiecte, stagii de practică. |
| Complexitatea informațiilor | Textul academic este adesea dens, tehnic, necesitând gândire critică și analitică pentru înțelegere. |
| Motivație și angajament | Studenții trebuie să găsească motivație intrinsecă pentru a face față volumului mare de studiu și cerințelor academice. |
| Feedback constant | Procesul presupune evaluare formativă și sumativă, cu feedback care influențează ajustarea strategiilor de învățare. |

Învățarea este susținută de un ansamblu de *mecanisme psihice esențiale*, care se împart în patru categorii: *cognitive, reglatoare, energizante și integrative.*

*1. Mecanismele cognitive.* Acestea implică procesele prin care informațiile sunt recepționate, prelucrate și utilizate în învățare:

* *Senzațiile*: captarea stimulilor din mediul înconjurător prin organele de simț.
* *Percepțiile:* interpretarea și organizarea senzațiilor pentru a înțelege obiectele și fenomenele.
* *Reprezentările*: formarea unor imagini mentale stabile ale obiectelor sau evenimentelor.
* *Gândirea:* procesul de analiză, sinteză, evaluare și rezolvare a problemelor.
* *Memoria:* stocarea și recuperarea informațiilor învățate.
* *Imaginația:* capacitatea de a crea imagini sau idei noi, nelegate direct de experiența prezentă.

*2. Mecanismele reglatoare .* Acestea reglează și controlează procesul de învățare pentru a-l face eficient și orientat:

* *Atenția:* focalizarea conștientă asupra elementelor esențiale în procesul de învățare.
* *Voința:* capacitatea de a susține și direcționa efortul către obiectivele de învățare.
* *Comunicarea:* schimbul de informații și interacțiunea cu ceilalți în procesul educațional.
* *Limbajul:* instrumentul prin care gândirea este exprimată și structurat procesul de învățare.

*3. Mecanismele energizante.* Acestea asigură energia psihică necesară desfășurării învățării:

* *Afectivitatea:* totalitatea reacțiilor emoționale care influențează implicarea în învățare.
* *Motivația:* ansamblul factorilor interni și externi care determină și susțin activitatea de învățare.

*4. Mecanismele integrative.* Aceste mecanisme asigură coeziunea și funcționarea unitară a tuturor proceselor psihice implicate în învățare:

* *Temperamentul:* trăsăturile înnăscute care influențează modul de reacție la stimuli și ritmul învățării.
* *Atitudinile:* dispozițiile stabile față de obiecte, situații sau persoane, care influențează comportamentul în învățare.
* *Caracterul:* ansamblul trăsăturilor morale și sociale care modelează conduita și perseverența în învățare.
* *Creativitatea:* capacitatea de a genera idei și soluții originale, facilitând învățarea activă și flexibilă.

Mecanismele psihice ale învățării reprezintă fundamentul procesului educațional și asigură buna funcționare a întregului demers de dobândire a cunoștințelor și competențelor. Mecanismele cognitive permit recepționarea, prelucrarea și utilizarea informațiilor, cele reglatoare organizează și controlează activitatea de învățare, mecanismele energizante mobilizează resursele psihice necesare, iar mecanismele integrative asigură coerența și adaptabilitatea procesului. Înțelegerea și valorificarea acestor mecanisme contribuie la dezvoltarea unor strategii eficiente de învățare și la creșterea performanțelor academice.

*Factorii* care influențează procesul de învățare se împart în două mari categorii: *factori interni și factori externi.*

*1. Factorii interni ai învățării.* Aceștia țin de particularitățile individuale ale învățăcelului și pot fi împărțiți în:

* *Factori biofizici*: starea sănătății, rezistența fizică, capacitatea senzorială, energia organismului.
* *Factori psihoindividuali:* capacitățile cognitive (inteligența, memoria, atenția), temperamentul, caracterul, motivația, nivelul afectiv și volitiv.

Acești factori determină potențialul individual de a învăța și influențează modul în care informațiile sunt percepute, prelucrate și reținute.

2. Factorii externi ai învățării. Aceștia țin de mediul în care se desfășoară procesul de învățare și includ:

* *Factori sociali:* influența familiei, a grupului de colegi, a comunității și a mediului cultural.
* *Factori psihosociali:* relațiile interpersonale, climatul psihologic din colectivitate, suportul moral și emoțional.
* *Factori ergonomici:* condițiile fizice ale spațiului de învățare – mobilier, iluminare, zgomot, confort.
* *Factori igienici:* condițiile de igienă, sănătatea mediului, aerisirea și temperatura sălii de clasă.
* *Factori pedagogici:* metodele și tehnicile de predare, organizarea procesului didactic, calitatea comunicării educaționale, resursele materiale și tehnologice folosite.

Acești factori influențează eficiența procesului de învățare, motivația și implicarea elevului sau studentului în activitatea educațională.

*Competența de a învăța* reprezintă abilitatea de a dobândi, asimila și aplica cunoștințe, abilități și atitudini într-un mod autonom, eficient și adaptat la diferite contexte. Aceasta implică o serie de capacități care permit persoanei să se adapteze la schimbările continue, să-și gestioneze procesul propriu de învățare și să-și dezvolte permanent potențialul personal și profesional*.*

*Componentele competenței :*

| *Componentă* | *Definiție* | *Exemplu practic* |
| --- | --- | --- |
| Cunoaștere de sine | Conștientizarea propriilor stiluri, puncte forte, limite | Identificarea preferințelor de învățare (vizual, auditiv) |
| Planificare | Organizarea timpului și a resurselor pentru învățare | Crearea unui program săptămânal de studiu |
| Auto-monitorizare | Urmărirea performanțelor și ajustarea strategiilor | Revizuirea progresului după fiecare test |
| Motivație | Dorința de a învăța și perseverența în fața dificultăților | Stabilirea unor recompense personale după finalizarea capitolelor |
| Autoreglare emoțională | Gestionarea anxietății și stresului legate de învățare | Practicarea tehnicilor de relaxare înainte de examene |

Cunoștințele reprezintă totalitatea informațiilor, conceptelor, principiilor și regulilor acumulate de o persoană prin învățare, experiență și reflecție. Ele pot fi clasificate în mai multe categorii, în funcție de natura și modul lor de utilizare:

1. *Cunoștințe declarative/conceptuale* (,, CE’’ învăț ?). Cunoștințele declarative sunt primul nivel al achiziției cognitive și reprezintă "a ști că..." – adică informațiile pe studentul le poate exprima în mod conștient, prin cuvinte sau simboluri. Acestea formează baza teoretică a învățării și sunt esențiale pentru dezvoltarea celorlalte tipuri de cunoștințe (procedurale, condiționale etc.).

* Ce știm „despre” ceva (ex: definiții, date, fapte).
* Se formează prin lectură, prelegeri, studii.
* Necesită memorare și înțelegere.
* Exemplu de cunoștințe declarative din disciplina învățarea autoreglată „Învățarea autoreglată este procesul prin care elevul își stabilește scopuri, își planifică, monitorizează și evaluează propriul proces de învățare.” Acesta este un fapt teoretic, o definiție – deci, cunoștință declarativă.

1. *Cunoștințe procedurale* (,, CUM’’ învăț ?). Cunoștințele procedurale se referă la capacitatea de a efectua acțiuni, de a aplica metode, tehnici și strategii în situații concrete. Aceste cunoștințe nu sunt doar teoretice, ci implică acțiunea, aplicarea și automatizarea unor operații sau pași specifici. Ele presupun exersare și formare practică și sunt esențiale pentru dobândirea competențelor reale.

* Cum să facem” anumite activități (ex: metode de cercetare, rezolvarea unui calcul).
* Se învață prin practică, exerciții repetate.
* Exemple de cunoștințe procedurale: cum să folosești un program de prezentare (ex: PowerPoint), cum să citești și să interpretezi un grafic.

1. *Cunoștințe condiționale.* (,, CÂND’ învăț ?, (,, DE CE’ învăț ?). Ele presupun înțelegerea contextului în care este potrivit să folosim o anumită informație (declarativă) sau abilitate (procedurală). Cu alte cuvinte, ele ne ajută să alegem și să adaptăm ceea ce știm la situații concrete.

* „Când și de ce folosim” o anumită strategie, metodă sau tehnică.
* Se învață prin analiză, reflecție și experiență practică în contexte variate.
* Necesită înțelegerea situației concrete și adaptarea comportamentului în funcție de scop
* Exemplu de cunoștințe condiționale: Când utilizezi un program de prezentare PowerPoint?  
   Când ai nevoie să susții un discurs/lecție cu ajutor vizual, structurând informația clar și atractiv.

1. *Cunoștințe atitudinale.* („CUM mă raportez la ceea ce învăț?” / „CE valoare are pentru mine?”). Cunoștințele atitudinale reflectă dispozițiile, convingerile, valorile și atitudinile pe care o persoană le dezvoltă în raport cu învățarea, cu sine și cu ceilalți. Ele influențează nivelul de implicare, responsabilitatea și motivația în procesul de învățare.

* Se referă la atitudini, valori, opțiuni personale, disponibilități emoționale și sociale.
* Se formează prin interacțiuni sociale, modelare, reflecție, experiențe semnificative.
* Necesită conștientizare, empatie, asumare și autoreglare comportamentală.
* Sunt dificil de măsurat direct, dar esențiale pentru dezvoltarea competențelor de viață și învățare pe termen lung.
* Exemplu de cunoștințe atitudinale: Cum îți exprimi respectul față de colegii din echipă în timpul unui proiect colaborativ? Prin ascultare activă, toleranță față de idei diferite și asumarea rolului propriu cu responsabilitate.
* Valorile și atitudinile care influențează motivația și perseverența (ex: etica muncii, deschiderea spre feedback).

Învățarea eficientă presupune integrarea armonioasă a patru tipuri fundamentale de cunoștințe: declarative, procedurale, condiționale și atitudinale. Împreună, aceste categorii nu funcționează izolat, ci interacționează permanent în procesul de învățare. O educație completă nu înseamnă doar acumularea de informații, ci și capacitatea de a aplica, adapta, valoriza și interioriza ceea ce învățăm, în scopul dezvoltării personale și profesionale.

Abordarea învățării reflectă atitudinea și strategia pe care o persoană o adoptă față de procesul de învățare, modul în care se implică și își organizează activitatea cognitivă. În general, există *trei tipuri principale de abordare a învățării*:

1. *Învățarea de suprafață/ supercială/ memoristică*

* Se bazează pe reproducerea mecanică a informațiilor, fără integrarea lor într-un sistem coerent de cunoștințe.
* Studentul urmărește evitarea eșecului și obținerea unor note satisfăcătoare, nu înțelegerea profundă a materialului.
* Se activează un proces cognitiv minim, dominat de memorare pe termen scurt și reamintire temporară.
* Este caracterizată printr-o focalizare redusă pe sens și semnificație, cu slabă legătură între noțiuni.
* Motivația este adesea extrinsecă, legată de presiunea examenelor, recompense sau evitarea pedepselor.
* Tinde să implice o strategia de învățare fragmentară, fără organizarea sau conectarea conceptelor.
* Poate genera anxietate și stres crescut, deoarece învățarea este presată de termenii limită și de condițiile externe.
* Este asociată cu un nivel redus al autoreglării învățării, deoarece studentul nu planifică, monitorizează și evaluează activ procesul său de învățare.
* Rezultatele obținute sunt mai puțin durabile și dificil de transferat în contexte noi sau aplicative.

1. *Învățarea profundă*

* Se caracterizează prin angajarea activă și conștientă a studentului în procesul de înțelegere a materialului, dincolo de simpla memorare.
* Implică procesarea semantică a informațiilor, adică conectarea noilor cunoștințe cu cele deja existente și construirea unui înțeles personalizat.
* Studentul are o motivație intrinsecă puternică, interesat să înțeleagă sensul, să exploreze relațiile și să aplice cunoștințele în contexte noi.
* Folosește strategii cognitive complexe precum: analiză, sinteză, comparare, elaborare, formularea de întrebări și reflecție critică.
* Încurajează autoreglarea învățării: studentul își planifică, monitorizează și evaluează propriul proces de învățare.
* Rezultatele învățării profunde sunt durabile și transferabile, facilitând aplicarea cunoștințelor în situații diferite, rezolvarea de probleme și gândirea critică.
* Este asociată cu o atitudine pozitivă față de învățare, curiozitate, și asumarea responsabilității pentru propria dezvoltare intelectuală.
* Permite dezvoltarea competențelor metacognitive și reflexive, ceea ce ajută la adaptarea continuă a strategiilor de învățare.
* Reduce anxietatea legată de evaluare deoarece studentul este mai încrezător în înțelegerea sa și în capacitatea de a aplica cunoștințele

3. *Învățarea strategică/ pentru performanță*

* Se caracterizează prin orientarea către atingerea unor rezultate bune și performanțe ridicate, cum ar fi note mari sau recunoaștere academică.
* Studentul planifică și gestionează activitățile de învățare în mod eficient, folosind strategii variate pentru a-și maximiza performanța.
* Este o combinație flexibilă între învățarea de suprafață și cea profundă, adaptându-se în funcție de cerințe, scopuri și context.
* Motivația este în principal extrinsecă, legată de succes, competiție, recunoaștere socială sau evitarea eșecului.
* Studentul utilizează tehnici de organizare a timpului, prioritizare, stabilire de obiective și auto-monitorizare.
* Se pune accent pe pregătirea pentru evaluări, exersarea sub formă de teste și identificarea punctelor vulnerabile pentru îmbunătățire rapidă.
* Abordarea strategică implică și o atitudine proactivă, căutând metode eficiente și adaptându-se la cerințele mediului educațional.
* Poate genera stres în cazul în care presiunea performanței este prea mare sau strategiile alese sunt inadecvate.
* Este frecvent întâlnită în rândul studenților competitivi și a celor care doresc să obțină rezultate academice foarte bune.

Abordările învățării reflectă modul în care elevii sau studenții se raportează la procesul educațional și influențează direct calitatea și durabilitatea învățării.

***Sarcini de aplicare și reflecție:***

1. Identificați cel puțin două caracteristici distinctive ale învățării în mediul universitar. Oferiți exemple personale care să ilustreze modul în care aceste caracteristici se manifestă în rutina dumneavoastră de învățare.
2. Explicați diferențele dintre cunoștințele declarative, procedurale, condiționale și atitudinale. Asociați fiecare tip de cunoștință cu un exemplu dintr-o disciplină academică pe care o studiați.
3. Descrieți un moment din experiența academică în care ați aplicat o abordare profundă a învățării.
4. Selectați câte un mecanism din fiecare categorie și oferiți exemple concrete în care le-ați conștientizat sau valorificat. Cum ați putea îmbunătăți aceste mecanisme pentru a deveni un student mai eficient?

***Bibliografie :***

1. *Bandura, A. (1997). Self-efficacy: The exercise of control. New York: Freeman.*
2. *Biggs, J., & Tang, C. (2011). Teaching for Quality Learning at University. Open University Press.*
3. *Carver, C. S., & Scheier, M. F. (2012). Self-Regulation of Action and Affect. In K. Vohs & R. Baumeister (Eds.), Handbook of Self-Regulation. Guilford Press.*
4. *Flavell, J. H. (1979). Metacognition and cognitive monitoring: A new area of cognitive–developmental inquiry. American Psychologist, 34(10), 906–911.*
5. *Focșa,-Semionov S. (2010). Învățarea autoreglată. Chișinău: Editura Epigraf.*
6. *Pintrich, P. R. (2000). The role of goal orientation in self-regulated learning. In M. Boekaerts, P. R. Pintrich, & M. Zeidner (Eds.), Handbook of Self-Regulation (pp. 451–502). Academic Press.*
7. *Salomon, G. (1992). Distributed Cognitions: Psychological and Educational Considerations. Cambridge University Press.*
8. *Schunk, D. H. (2012). Learning Theories: An Educational Perspective. Pearson.*
9. *Zimmerman, B. J. (2002). Becoming a self-regulated learner: An overview. Theory into Practice, 41(2), 64–70.*